หลังจากที่เพิ่งเปิดตัวร้าน Sushi Hiro สาขาน้องใหม่ล่าสุดที่ The Seasons ทางร้านจึงโปรโมชั่นสุดแรงต้อนรับสาขาน้องใหม่ล่าสุดแห่งนี้แบบกระชากใจ จนทำให้อดทนไม่ไหวต้องรีบหาเวลามาลิ้มลองโดยทันที

ด้วยโปรโมชั่น Line @ Friends เพียงแค่ Add Line: @sushihirothailand ก็มีสิทธิ์เลือกรับ 2 เมนูสุดคุ้มในราคาลดพิเศษสูงสุดถึง 70% จาก E-Coupon ค่ะ โดย 1 ID สามารถใช้สิทธิ์สูงสุดได้ถึง 2 เมนู โดยเมนูละไม่เกิน 4 ชุด ภายในวันที่ 28 ก.ย. - 30 ก.ย. 58 เท่านั้นค่ะ

แล้วมีหรือที่เจอโปรโมชั่นแบบนี้แล้วเราจะพลาด วางแผนนัดทีมกินแหลกไปรอบเที่ยงทันที เพราะสาขานี้อยู่ไม่ไกลจากแถวอารีย์สักเท่าไร ทำให้เดินทางได้สะดวกมาก ที่สำคัญคือใกล้ออฟฟิศมากๆ 

โดยร้าน Sushi Hiro สาขา The Seasons แห่งนี้ตั้งอยู่บนชั้น 2 ติดกับลิฟท์สังเกตได้ง่ายๆ เพราะร้านค่อนข้างใหญ่ และถือว่าเป็นสาขาที่ใหญ่ที่สุดของ Sushi Hiro เลยค่ะ
ภายในร้านค่อนข้างกว้างขวาง แต่เมื่อไปถึงตอนแรกแอบงงนิดนึงเพราะร้านยังทำไม่เสร็จเรียบร้อยดี โดยเปิดขายแต่โซนด้านในซึ่งเป็นโซนซูชิบาร์ก่อน ทำให้โต๊ะไม่เพียงพอต่อจำนวนผู้คนที่มาทานสักเท่าไร โซนนี้จะค่อนข้างทึบไปหน่อยเพราะไม่มีหน้าต่างให้แสงธรรมชาติผ่านเข้ามาเลย ทำให้การเก็บภาพอาหารค่อนข้างลำบากนิดนึงค่ะ

ทางร้านจะเปิดให้บริการเป็นช่วงเวลาดังนี้
- วันจันทร์ - วันศุกร์ เปิดให้บริการเป็น 2 ช่วงเวลา คือ เวลา 11.00 - 14.30 น. และเวลา 17.30 - 23.00 น.
- วันเสาร์ - วันอาทิตย์ เปิดให้บริการเวลา 11.00 - 23.00 น.

เนื่องจากไปตอนเที่ยงโต๊ะเต็มพอดี เลยได้รอคิวเป็นคิวแรกยังต้องรอประมาณเกือบ 1 ชม. กว่าจะโต๊ะ พอได้โต๊ะสั่งอาหารไปก็ต้องรออีกครึ่งชั่วโมงค่ะกว่าอาหารจะทยอยมาเสิร์ฟ เรียกได้ว่าออเดอร์ล้นทะลักจนเชฟทำไม่ทันเลยค่ะ

ทีนี้เรามาดูเมนูที่สั่งไปกันดีกว่านะคะว่ามีเมนูอะไร ซึ่งเมนูส่วนมากที่สั่งไปจะเป็นโปรโมชั่นของ Line ซะส่วนใหญ่ค่ะ
- Salmon Sashimi (270฿ ลดเหลือ 100฿) แซลมอนซาชิมิที่เสิร์ฟมาชิ้นหนาๆ ตอนแรกคิดว่าราคาโปรโมชั่นถูกขนาดนี้คงได้ชิ้นบางแน่เลย ผิดคลาดค่ะได้มาชิ้นหนาๆใช้ได้เลยค่ะ
- Engawa Sushi (180฿ ลดเหลือ 90฿) สั่งมา 4 คำ เป็นเอ็นกาวะที่ชิ้นยาวพอประมาณปิดข้าวมิด หอมกลิ่นเผาไฟนิดๆ เนื้อมันใช้ได้ค่ะ
- Unagi Sushi (100฿ ลดเหลือ 50฿) ถือว่าถูกมากๆ ขอจัดไป 8 คำ เสิร์ฟมาชิ้นใหญ่และหนาดีมากเลย แถมเนื้อก็นุ่มๆ
- Foie Gras Sushi (350฿ ลดเหลือ 90฿) ตัวนี้ถือว่าคุ้มสุดๆค่ะ เลยจัดไปแบบเต็มๆ 8 คำ โดยไม่เกรงใจไขมันที่พุ่งปรี๊ดเอาเสียเลย บอกได้ว่า "อร่อย" คำเดียวค่ะเมนูนี้ไม่ต้องบรรยายอะไรให้มากมาย แอบติที่มีรอยไหม้เยอะไปหน่อยค่ะ แต่เราก็ต้องทาน!!!
- Salmon Saikyo Sushi (100฿ ลดเหลือ 70฿) เมนูนี้จะลดไม่เยอะเพราะไม่ได้อยู่ในโปรโมชั่น Line ค่ะ สั่งไป 4 คำ เนื้อแซลมอนนี้นุ่มแทบละลายในปากเลยค่ะ
- Crunchy Tempura Roll เมนูนี้สั่งไปนานมากจนทานเสร็จก็ยังไม่ได้ เลยขอยกเลิกค่ะ

โดยรวมถือว่าการบริการช่วงแรกๆนี้ยังค่อนข้างติดขัดอยู่บ้าง การรอคิวค่อนข้างนานและต้องรออยู่ด้านนอกเท่านั้นในขณะบรรยากาศตอนกลางวันร้อนได้ที่ เมื่อได้โต๊ะสั่งอาหารแล้วก็ต้องรอคิวอีกค่อนข้างนานกว่าจะทยอยได้อาหาร แต่ก็เข้าใจนะคะว่าคนที่มาทานค่อนข้างเยอะ 
และและด้วยราคาที่แสนยั่วยวนใจขนาดนี้ถือว่าคุ้มค่ากับเงินที่เสียไปมากๆค่ะ ส่วนรายการที่สั่งก็มาเสิร์ฟแบบชิ้นหนาๆแถมรสชาติดีอีกด้วยค่ะ 

ส่วนใครที่ชอบทานซูชิของร้านนี้ไม่ควรพลาดนะคะ เพราะตอนนี้ทางร้านจัดโปรโมชั่นฉลองการเปิดสาขา The Seasons นี้อยู่ เรียกได้ว่าคุ้มสุดคุ้มทีเดียวค่ะ แต่อาจจะต้องรอคิวนานหน่อยนะคะ คอซูชิไม่ควรพลาด!!